Որոտան (համայնք, Քաշաթաղի շրջան)

Որոտան, համայնք Արցախի Հանրապետության Քաշաթաղի շրջանում։ Ներկայում համայնքի ամբողջ տարածքը գտնվում է Ադրբեջանի զինված ուժերի վերահսկողության ներքո և Արցախի Հանրապետության կողմից համարվում է օկուպացված։

Աշխարհագրություն 
Համայնքը տեղաբաշխված է Արցախի Հանրապետության հարավարևմտյան մասում։ Ունի հարթավայրային տեղանք։ 2015 թվականի դրությամբ համայնքային հողերի թվային տվյալներ չկային, քանի որ չափագրման աշխատանքներ չեն կատարվել։ Համայնքի սահմաններով է հոսում Որոտան գետը։

Բերձոր շրջկենտրոնից հեռու է 80 կմ, իսկ մայրաքաղաք Ստեփանակերտից` 140 կմ։

Վարչատարածքային բաժանում և համայնքային կյանք 
Համաձայն Արցախի Հանրապետության վարչատարածքային բաժանման՝ Որոտան համայնքն իր մեջ ներառում է Որոտան քաղաքը, Անդոկաբերդ գյուղը, Բարկուշատ գյուղը, Դողար գյուղը, Վանանդ գյուղը։

Համայնքում գործում էր քաղաքապետարան, բուժկետ։ 

Համայնքն ապահովված էր էլեկտրաէներգիայով, հասանելի էին բջջային, ինտերնետ կապի միջոցներն ու ռադիոհեռուստատեսությամբ։

Գործում էր ինքնահոս ջրամատակարարման համակարգ, որը սնվում էր 1 ակունքից։ Առկա են նաև խմելու ջրի համար պիտանի սեզոնային բազմաթիվ աղբյուրներ։ Համայնքի վարչական տարածքով էր հոսում «Որոտան 1» և «Որոտան 2» ոռոգման ջրատարները։

Համայնքային ճանապարհների մի մասը ասֆալտապատ էին, երկրորդային ճանապարհները՝ բնահողային և խճից։

Համայնքը միացված էր հանրապետության տրանսպորտային կապին, գործել է Երևան-Որոտան-Հադրութ և հակառակ ուղղությամբ երթուղին։

Բնակչություն 
Որոտան համայնքի բնակչությունը 2015 թվականի դրությամբ կազմել է 608 մարդ, որոնք կազմել են 180 տուն։ Նույն թվականի դրությամբ Որոտան քաղաքում բնակվել է 556 մարդ, որոնք կազմել են 162 տուն։ Անդոկաբերդ գյուղում բնակվել է 8 մարդ, որոնք կազմել են 2 տնտեսություն։ Դողար գյուղում բնակվել է 8 մարդ, որոնք կազմել են 4 տուն։ Բարկուշատ գյուղում բնակվել է 20 մարդ, որոնք կազմել են 7 տուն։ Վանանդ գյուղում բնակվել է 16 մարդ, որոնք կազմել են 5 տուն։

Տնտեսություն 
Համայնքի բնակչությունը հիմնականում զբաղվել է գյուղատնտեսությամբ՝ հողագործությամբ և անասնապահությամբ։

Ծանոթագրություններ 

Քաշաթաղի շրջանի համայնքներ